b'\n_START_ARTICLE_\nVendeno vaivada\n_START_PARAGRAPH_\nVendeno vaivada (lenk. Wojewoda wende\xc5\x84ski)\xc2\xa0\xe2\x80\x93 auk\xc5\xa1\xc4\x8diausias Vendeno vaivadijos ir vienas i\xc5\xa1 Abiej\xc5\xb3 Taut\xc5\xb3 Respublikos Senato pareig\xc5\xabn\xc5\xb3.\n_START_SECTION_\n\xc4\xaegaliojimai\n_START_PARAGRAPH_\nVendeno vaivad\xc4\x85 da\xc5\xbeniausiai i\xc5\xa1 Infliant\xc5\xb3 bajor\xc5\xb3 \xc5\xa1eim\xc5\xb3 skirdavo karalius ir jis pareigas eidavo iki gyvos galvos. Vaivada buvo auk\xc5\xa1\xc4\x8diausias valstybin\xc4\x97s vald\xc5\xbeios pareig\xc5\xabnas vaivadijoje, vaivadijos bajor\xc5\xb3 vadas ir vaivadijos bajor\xc5\xb3 pa\xc5\xa1auktini\xc5\xb3 kariuomen\xc4\x97s vadas. Jo kompetencijai buvo priskirti administracijos, karo ir teismo reikalai. Jis taip pat r\xc5\xabpinosi vaivadijos miest\xc5\xb3, kuriems suteiktos Magdeburgo teis\xc4\x97s, apsauga ir tvarka, pri\xc5\xbei\xc5\xabr\xc4\x97jo j\xc5\xb3 matus, saikus ir kainas. Vaivados jurisdikcijai priklaus\xc4\x97 ir miest\xc5\xb3 \xc5\xbeyd\xc5\xb3 bendruomen\xc4\x97s._NEWLINE_Vaivada buvo Abiej\xc5\xb3 Taut\xc5\xb3 Respublikos senato nuolatinis narys. Senate Vendeno vaivada pagal rang\xc4\x85 tur\xc4\x97jo vien\xc4\x85 \xc5\xbeemiausi\xc5\xb3 pasaulie\xc4\x8di\xc5\xb3 pozicij\xc5\xb3. Vendeno vaivadija fakti\xc5\xa1kai nustojo egzistuoti jau 1621\xc2\xa0m., kai kra\xc5\xa1t\xc4\x85 u\xc5\xbe\xc4\x97m\xc4\x97 \xc5\xa0vedija. Vendeno vaivadija panaikinta po Olivos taikos 1660\xc2\xa0m., Abiej\xc5\xb3 Taut\xc5\xb3 Respublikai likusioje rytin\xc4\x97je vaivadijos dalyje (Lenk\xc5\xb3 Infliantai) buvo \xc4\xafsteigta Livonijos vaivadija, bet Vendeno vaivados pareigyb\xc4\x97 liko centrin\xc4\x97s vald\xc5\xbeios pareigybi\xc5\xb3 s\xc4\x85ra\xc5\xa1e, nors atsirado ir Livonijos vaivada. Vendeno vaivados pareigyb\xc4\x97 buvo panaikinta po Tre\xc4\x8diojo Abiej\xc5\xb3 Taut\xc5\xb3 Respublikos padalijimo 1795\xc2\xa0m.'